ՏԵՂԵԿԱՆՔ - ՀԻՄՆԱՎՈՐՈՒՄ
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ԵՎՐՈՊԱԿԱՆ ՆԵՐԴՐՈՒՄԱՅԻՆ ԲԱՆԿԻ ՄԻՋԵՎ «ՋՐԱՅԻՆ ՈԼՈՐՏԻ ՀԱՄԱՅՆՔԱՅԻՆ ԵՆԹԱԿԱՌՈՒՑՎԱԾՔ» ՖԻՆԱՆՍԱԿԱՆ ՊԱՅՄԱՆԱԳՐԻ ԹԻՎ 4 ՓՈՓՈԽՈՒԹՅՈՒՆ» ՆԱՄԱԿ-ՀԱՄԱՁԱՅՆԱԳՐԻ ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ ՄԱՍԻՆ

ՀՀ կառավարության և Եվրոպական ներդրումային բանկի (ԵՆԲ) միջև նախատեսվում է «Ջրային հատվածի համայնքային ենթակառուցվածքներ» (FI №82.043, Serapis №20120322) (Ծրագիր) ֆինանսական պայմանագրի թիվ 4 փոփոխություն» նամակ-համաձայնագրի ստորագրումը՝ Ծրագրի շրջանակներում իրականացվող աշխատանքների ֆինանսավորման համար վարկային միջոցների վերջնական հասանելիության և ծրագրի ավարտի ժամկետների երկարաձգման նպատակով։
Ծրագրի շրջանակներում ՀՀ-ի և ԵՆԲ-ի միջև ֆինանսական պայմանագիրը ստորագրվել է 2014թ. հունիսի 24-ին: Վերջինովս նախատեսվել է Հայաստանին տրամադրել 25.5 մլն եվրո վարկային միջոցներ, սակայն ժամանակի ընթացքում ՀՀ  առաջարկով և ԵՆԲ համաձայնությամբ վարկային միջոցների շուրջ 8.8 մլն եվրոն չեղարկվել է՝ կազմելով շուրջ 16.66 մլն եվրո:
Ֆինանսական պայմանագրի 3-րդ փոփոխությամբ վարկային միջոցների հասանելիության ժամկետը երկարաձգվել էր մինչև 2025 թվականի դեկտեմբերի 30-ը: Այս ընթացքում մասհանվել է 13.6 մլն եվրո, չմասհանված միջոցների ընդհանուր չափը կազմում է 3.06 մլն եվրո։
Վերոնշյալ փոփոխությամբ նախատեսվում է ԵՆԲ վարկային միջոցների վերջնական հասանելիության ժամկետը երկարաձգել մինչև 30.12.2027թ., ինչպես նաև կատարել համապատասխան փոփոխություններ Ծրագրի իրականացմանն առնչվող տեղեկատվության և հաշվետվության ներկայացման վերջնաժամկետներում:
ՀՀ կառավարության 23.02.2017թ. № 191-Ա որոշման համաձայն՝ Ծրագրի հետագա իրականացման գործառույթները փոխանցվել են «Ջրային տնտեսության ԾԻԳ» ՊՀ-ին, իսկ 28.02.2019թ. № 170-Ն որոշմամբ՝ Հայաստանի տարածքային զարգացման հիմնադրամին։
ԵՆԲ վարկային միջոցներով, ինչպես նաև Վերականգնման վարկերի բանկի (ՎՎԲ)՝ վարկային, Եվրամիության հարևանության ներդրումային գործիքի (ԵՄ ՀՆԳ)՝ դրամաշնորհային և ՀՀ կառավարության համաֆինանսավորման միջոցներով համատեղ ֆինանսավորվում է «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք» ծրագիրը, որի շրջանակներում նախատեսվում է ՀՀ 7 մարզերի (Շիրակի, Լոռու, Արմավիրի, Գեղարքունիքի, Կոտայքի, Վայոց Ձորի և Սյունիքի մարզերի) 11 քաղաքների և 49 համայնքների ջրամատակարարման և ջրահեռացման համակարգերի բարելավման աշխատանքների իրականացում, ներառյալ՝ ծրագրի աշխարհագրությունն ընդգրկող մարզերի 9 համայնքներում նախատեսվող շուրջ 7.4 մլն եվրո ընդհանուր արժողությամբ (ներառյալ հարկերը) հավելյալ շինարարական աշխատանքները։ Վերջիններիս իրականացման համար նախագծահետազոտական աշխատանքներն ավարտվել են, և ընթացքի մեջ են կապալառուի ընտրության մրցութային գործընթացները:
Ներկայումս առկա և կնքվելիք պայմանագրերով նախատեսվող վճարումների կատարման, հետևաբար՝ ԵՆԲ վարկային միջոցների մասհանումների շուտափույթ իրականացման համար անհրաժեշտ և նպատակահարմար է առաջարկվող փոփոխության նամակ-համաձայնագրի ստորագրումը:
Հարկ է նշել նաև, որ Նախագծի Հավելված II-ի համաձայն՝ փոփոխությամբ պայմանավորված անհրաժեշտ է նաև վերաֆիքսել մարժան։ Միաժամանակ, ԵՆԲ-ի կանոնակարգերի համաձայն՝ մարժայի վերաֆիքսման վերջնական առաջարկը մյուս կողմին ներկայացվում է միայն կողմերի՝ ստորագրման համար անհրաժեշտ ընթացակարգերն ավարտելուց հետո, և վերաֆիքսված մարժան մինչ ստորագրումը ներառվում է նամա-համաձայնագրի նախագծում: 

Կապը ռազմավարական փաստաթղթերի հետ
Նախագիծը բխում է ՀՀ կառավարության 2026 թվականի օգոստոսի 20-ի N 1236-Ա որոշմամբ հաստատված Հայաստանի Հանրապետության կառավարության 2026-2031 թվականների ծրագրի «4.4. Ջրային ռեսուրսներ և համակարգեր» գլխի պահանջներից:

